**Ардагер атам Есімхан**

 «Жеті атасын білмеген –жетесіз» немесе «Жеті атасын білген ер –жеті рудың қамын жер» деген қазақтың дана сөздері бар. Мен ұлы атам Есімхан туралы сыр шертемін.

 Менің үлкен атам Есімхан өзінің саналы ғұмырын ұстаздыққа арнаған. 1928 жылы Қашыр ауданындағы Қызылтаң мектебінен ұстаздық жолын бастаған атам, мектеп оқу ісінің меңгерушісі, ауылдық партия ұйымының хатшысы қызметіне дейін көтеріліп, Қазақстан республикасы мұғалімдерінің ІІ сьезіне делегат болып жіберіледі.

Ұлы Отан соғысы басталғанда біріншілер қатарында соғысқа аттанады. Қиыр Шығыстағы соғыс шебінде өзінің азаматтық борышын абыроймен орындаған ол 1946 жылы елге аман-есен оралып, өзінің педагогикалық қызметін жалғастырады. Есімхан атамның шәкірттері арасында оқу-ағарту үздіктері Асқапов Кенесары, Оспанова Хатша, Батырханов Қаби, Қалиев Жақсыберген, Әміржанов Көкіш, Кеңес одағының батыры Құдайберген Сұрағанов және ғылым жолына түскен филология ғылымдарының докторы Ұйықбаев Иманбек сияқты азаматтар бар.

 Қазір атамнан дәріс алған оқушылардың өздері ата-әже болды. Олар балалары мен шөберелеріне менің атамның жайдары мінезі, көпшілдігі, ұлтжандығы және оның орынды әзілдерін ұмытпай жиі әңгіме қылып айтып жүргенін өзім талай естідім.

 Менің ұлы әжем Кәмимен елу жылдан астам өмір сүріп, бір ұл, бір қыз өсірді. Барлығы да әке жолын жалғастырып, ағарту орындарында жұмыс істейді.

 Менің атам, Сапар Есімханұлы Құсайынов әке жолын қуып, Семей педагогикалық институтын бітіріп, мұғалім болды. Оқу ағарту жұмыстарын жақсы атқарғаны үшін мектеп директорына жоғарылатылды. Тайсойған

8 жылдық мектебінде 25 жылдан астам директоры болып, осы мектептен зейнеткерлікке шықты.

 Ұстаз болу- сезімнің айқындығы,

 Ұстаз болу- жүректің батылдығы,

 Ұстаз болу - азбайтұғын адамның асылдығы,- деген өлең жолдары менің аталарым Есімхан мен Сапарға сай келеді.

 Менің атам 45 жыл әжем Мүслипамен өмір сүріп , 4 ұл, 3 қыз өсірді. Қазір Мүслипа әжеміз ортамызда жоқ болса да, біз оны әрқашан есімізден шығармаймыз. Менің әкем Серік, атамның тұңғышы- Есімхан атамыздың үлкен немересі болғандықтан, бір жасынан атасы мен әжесінің қолында тәрбиеленген.

 Біздің әулетіміз өте үлгілі, елге қадірлі. «Атаға қарап ұл өсер» деп қазақ атамыз айтқандай, ұлы атамыз Есімханды әрқашан мақтанышпен еске алып, Сапар атамызды үлгі тұтамыз

 **Үлкенге құрмет**

 Үлкенді сыйлау – қазаққа тән, қазақтың қанына сіңген қасиет. Өйткені, қарт адамдар әрқашан тілегін айтып, батасын береді. Біз де қарт адамдардың ақ тілек, адал ниеттеріне бөленіп, алғыс аламыз. «Батаменен ел көгерер» деп дана халқымыз тегіннен тегін айтпаған.

 Өткен аптада мектебіміздің аға тәлімгері Айнагүл Амангелдіқызының бастаған өнерлі топ шағын концертік бағдарламамен қаламыздағы қарттар үйіне барды. Бізбен бірге «Нур Отан» партиясының мектептегі өкілі Аян Сансызбайұлы және қалалық маслихат мүшесі Батырбек ағай қатысты. 7«Б» сынып оқушылары мен 5-сынып оқушылары ән айтып, би-билеп, тамаша өнер көрсетті. Көрермендеріміздің көңілдері көтеріліп, шаттанып, рахаттанып қалды. Аз да болса жүректеріне қуаныш сыйлағанымызға, көңілдерінен шыққанымызға риза болдық. Үнемі қарттарға қамқорлық жасалса деймін. Ертең біз де қартаямыз. «Атаңа істегенін алдыңа келер» дейді, ертеңгі күні жастар бізді сыйласын десек, бүгінгі қарттарды ардақтайық. Қолдан келер көмекті аямайық!

 **Дана САҒЫНТАЕВА, 7 «Б» сынып оқушысы**